[{"text_idx": "#000001", "text": "Zapatuan banatu zituzten Andoainen kazetaritzako XXIII. Rikardo Arregi Sariak. \"Kalitatea, berrikuntza eta eredugarritasuna\" izan dira Sari Nagusia erabakitzerakoan epaimahaiak hartutako irizpideak. Hamar urteko ibilbidea da Rikardo Arregi Sari Nagusiarekin nabarmendu gura izan dutena baina, bereziki, Goienak iazko urritik aurrera sarea ardatz hartu eta hedabide multimedia integral moduan \"hezurmamitu eta Interneteko webgunea berritu eta egokitzeko\" ekimena saritu dute."}, {"text_idx": "#000002", "text": "Euskarazko kazetaritzako sari nagusiak dira Rikardo Arregi sariak, aurtengoa XXIII. edizioa, eta kalitatea \u2013bai \"edukietan zein \"diseinu eta estetikan\"\u2013 eta berrikuntza \u2013kazetari guztiak Sarea ardatz hartuta multimedian jarduteagatik\u2013 , biak, izan dira epaimahaiak behin eta berriz erabilitako hitzak."}, {"text_idx": "#000003", "text": "Etxera etorritako sari bakarra, ordea, ez zen Sari Nagusia izan, Ohorezko Aipamena Inazio Arregi kazetari on\u0303atiarrak jaso baitzuen zapatuko ekitaldian. Euskal irratigintzaren aitzindari izatea aitortu diote Arregiri (On\u0303ati, 1931). Euskal irratia esatea Loiola Herri Irratia esatea zen garaietan jardun zuen lanean Ignazio Arregik, 1965 urtean esataritzan eta 1982ra arte, azken lau urtetan, zuzendari moduan. Haiek \"euskarazko irratigintzaren zuzia bizirik mantentzeko hil edo biziko urteak\" izan zirela aipatuz, azpimarratu dute era guztietako kazetaritza egiten zela euskaraz. Loiola Herri Irratia eta gero, 1985 urtera bitartean, \"Euskal Irratia, Radiodifusio\u0301n Vasca\" Sozietate Anonimo Publikoaren administratzaile eta zuzendari izan zen, hortik etorritako Euskadi Irratiaren oinarriak finkatu zituelarik. Saria jasotzerakoan hunkituta zegoela erakutsi eta \"lotsatuta\" zegoela ere esan zuen zapatuan Arregik, \"kulturako hain izen garrantzitsuen artean\" aurkitzen zelako \u2013parez pare zeukan Bernardo Atxaga, esate baterako \u2013 eta esker-hitzaldi laburra aprobetxatu zuen gogorarazteko \"krisiek erakutsi dutela jakinduriari, kulturari eta hezkuntzari lehentasun osoa emanez erantzun behar\" zaiola, \"egiazko garapenaren giltza\" baitira horiek."}, {"text_idx": "#000004", "text": "Berekin batera eta \"euskarazko kazetaritza modernoaren zutoinen eraikitzaile eta bide berrien bilatzaile\" izateagatik Miren Jone Azurtzari (Donostia, 1933) ere eman zioten Ohorezko Aipamena. Zeruko Argia aldizkariari \"arnas berria\" eman eta sustatzaile eta zuzendari izanagatik saritu dute Izurtza. Gaur egungo kazetaritza lanak saritzen dira baina eta, horrela, Kazetari Berria saileko saria Igone Fernandezek eskuratu du Gaztezulo aldizkarian argitaratutako elkarrizketa eta erreportajeengatik. Epaimaihaiak, gainera, aurten sari berezia eman du; Berriako Ainhoa Oiartzabalentzat izan da, Nork hil zuen Begon\u0303a Urroz? (pdf) ikerketa erreportajearengatik. Azkenik Aitormen berezia Erlea aldizkariari egin dio epaimahaiak, \"euskal literaturaren leiho\" izan eta idazleak idaztera animatzeagatik."}, {"text_idx": "#000005", "text": "Andoaingo Bastero kulturgunean egin zen ekitaldia zapatuan eta sariez gain Xabier Leteren memoria eta hari eginiko gorazarreak bete zuen aretoa. Haren hitzak gogorarazi eta abestiak Antton Valverdek kantatuta, goi mailako poeta, abeslari eta gizon konprometituari egin zitzaion omenaldia."}, {"text_idx": "#000008", "text": "Komunikazioaren oraina eta etorkizuna Interneten dago, eta Goiena Komunikazio Taldeak ere apustu sendoa egin du horren alde. Goiena.net ataria 2003ko abenduan sortu zuen, baina iazko azaroan hartu zuen atariak benetako protagonismoa, itxura aldatuta eta, batez ere, eduki eta erabilgarritasun aldetik guztiz aberastuta aurkeztu zen-eta: herrika eta gaika sailkatutako albisteak, Goiena.net-eko blogak nabarmenduta, Arrasate Irratia eta Goiena telebista ikus-entzuteko aukera, Goienaren kolaboratzaileen iritziak irakurtzeko aukera... Azken hilabeteotan, protagonismo berezia eman zaie argazki galeriei eta bideoei, eta orain leku nabarmena dute, euren zutabe propioan; eta, bestetik, Twitter komunikazio-sarera jauzi egin du Goienak, jorratzen duen arlo bakoitzerako kazetari batek Twitter kontu bat daukalako eta horko titularrak eta albisteak tuiteatzen dituelako. Bada, tuit-ek euren leihoa dute Goiena.net-en: Goienako kazetariek zer txiokatzen duten irakur daiteke, eta, laster, Debagoieneko eta Debagoienaren inguruko beste twitterlari batzuen jardunak ere agertuko dira."}, {"text_idx": "#000012", "text": "Baina 2011. urtea da, duda barik, Goiena.net-en urtea. Google Analytics-en datuek diote aurtengo urtarriletik maiatzera %31,6 handitu dela bere erabiltzaile kopurua 2010eko epe berarekiko, eta %31,4, orrialde bisitatuen kopurua. 2009. urtearekiko bikoiztu egin da erabiltzaile kopurua, eta %57,1 handitu da orrialde bisitatuena. Iazko maiatzetik aurtengora bitartean, %39 erabiltzaile gehiago ditu Goiena.net-ek. Horrenbestez, aurtengo maiatzeko datuen arabera, batez beste 4.000 erabiltzaile ditu egunero, eta 17.500 orrialde ikusten dira egunero."}, {"text_idx": "#000013", "text": "Atariaren mugarri handienak ere aurten izan dira: maiatzaren 23a, udal hauteskundeen biharamuna, izan zen Goiena.net-en bisitari eta orrialde bisitatuen inoizko errekorra: 41.410 orrialde bisitatu ziren eta 7.425 bisitari izan zituen. Beste egun hauetan ere bisita asko izan zituen Goiena.net-ek: Korrika (apirilak 14): 5.205 bisitari, 37.140 orri; Mundumiraren biharamuna (maiatzak 30): 4.668 bisitari, 22.893 orri; edo udal hauteskundeen eguna (maiatzak 22): 4.624 bisitari, 28.309 orri."}, {"text_idx": "#000014", "text": "Arrakasta handiena duten sailen artean, argazki galeriak eta bideoak daude. Bereziki garrantzitsuak edo jendetsuak diren ekintza, jai, gertaera edo albisteak iruditan ikusteko aukera dute erabiltzaileek. Argazkiak Goiena.net-en bertan edo Flicker webgune potentearen bitartez erakusten dira. Azkenaldian bisita asko izan dituzten galerien artean hauek daude: Mundumira jaiko galeriak (denetara, ia 15.000 bisita), On\u0303atiko Corpus prozesiokoa (6.300 baino gehiago), hauteskunde gaueko ospakizunena (5.600) edo hauteskunde egunekoa (5.200)."}, {"text_idx": "#000015", "text": "Horrekin batera, Interneten berehalakotasuna, albistea gertatu eta momentuan jendeari helarazteko ematen duen aukera bete-betean aprobetxatzen da. Hala, dagoeneko zenbait gertaera zuzenean kubritu ditu Goienak: Goienaren 10. urteurrena, esaterako. Eta helburu horretarako, orain Twitter tresnaz ere baliatzen dira Goienako kazetariak. Horrekin eman zuten Gipuzkoako Batzar Nagusien eraketaren berri, adibidez."}, {"text_idx": "#000016", "text": "Goienako edukiak herririk herri eta gairik gai (ekonomia, hezkuntza, kirola, kultura, osasuna eta teknologia berriak) banatuta daude, eta sail bakoitzeko arduradunak albisteak eta beste berri batzuk Twitterrera botatzen ditu."}, {"text_idx": "#000019", "text": "Indartu egin da ere Goiena telebistak hartzen duen lekua Goiena.net-en. Hala, telebistak bere atala dauka, atal preferentziala, gainera, eta han, hainbat gauza egin daitezke: Goiena telebista zuzenean ikusi; Goienak azken egunotan eta asteotan eman dituen tarte edo bideo interesgarrienak berriz ikus daitezke; eta Goiena telebistaren programazioaren berri jaso ere bai. Azkenik, norberak bere bideoa Goienari bidaltzeko aukera du Goiena.net erabilita."}, {"text_idx": "#000020", "text": "Goiena.net-en arrakasta, azken baten, euskaldunon arrakasta ere bada, eta Goienaren eginkizun nagusian, euskara sustatzean eta bere egoera normaltzean, zeresan handia izango du Internetek."}, {"text_idx": "#000022", "text": "Arantzabalek honakoa gaineratzen du: \"Euskara agerikoago egiten ere lagundu digu Rikardo Arregi sariak, eta eskerrik asko Goienari egin diozuen aitorpenagatik. Saria zuekin partekatzea baino ez zaigu geratzen\". Eta bukatzeko: \"Eskerrik asko euskaldunon komunitate guztiari\"."}]